**DÉL-KOMÁROMI ERŐDRENDSZER**

**Komárom** előnyös közlekedés-földrajzi helyzete folytán már a régmúltban is jelentős gazdasági és kulturális szerepet töltött be. Régészeti feltárások bizonysága szerint területén már a neolitikumtól kezdve folyamatos az emberi jelenlét. Stratégiai jelentőségű központtá a Római Birodalom terjeszkedése kapcsán létrejövő Pannónia provincia fennállása alatt vált. A birodalom dunai határa, a "limes romanus" mentén kiépülő Brigetio a provincia egyik legjelentősebb települése volt a Kr.u. 1-4. század folyamán. Neve is kelta eredetű; várat, erődöt jelent. A település védelmét kezdetben egy palánktábor biztosította, melyet 100 körül kőből épített legiotábor váltott fel. Brigetioval szemben a Duna bal partjának megerősítése is szükségessé vált, kezdetben itt is fa-föld konstrukciójú erődöt, majd a későbbiek folyamán Kelemantia néven kőtábort építettek.

A Római Birodalom bukása után Ketel fia, Alaptolma erős földvárat épített a Duna túlsó partján, a Duna és a Vág összefolyásánál.

A tatárjárást követően kővár váltotta fel, majd a 15. században, Mátyás király alatt Komárom kereskedelmi, gazdasági és katonai központtá fejlődött.

Az erődrendszer szempontjából az újjászületést a napóleoni háborúk jelentették. 1809 nyarán I. Ferenc császár udvartartásával Komáromban talált menedéket, melyet előzőleg nagy sietve megerősítettek. A császár itt határozta el, hogy Komáromot a birodalom legerősebb katonai erődrendszerévé kell kiépíteni. Az erődrendszer ilyen irányú megépítését Marquis Chasteler táborszernagy vezette hadmérnöki gárda tervei alapján kezdték meg. A terv tartalmazta a Duna jobb partjának erődítési elképzeléseit is. A már meglévő jobb parti hídfőerőd a "Csillagerőd", a korábbi Szent Péter palánk, mellé két másik erődöt is terveztek építeni. Egyet a koppánmonostori Homokhegyen, egyet pedig a Nagyigmánd felé vezető út mellett, Komárom déli kijáratához. Az 1827 és 1839 között folytatott építkezések során korszerűsítették az Öreg- és Újvárat, megkezdték a várost nyugatról védő Nádor-vonal kiépítését. Az építés folyamatát osztrák részről az 1848/49-es szabadságharc eseményei szakították meg.

A vár magyar kézre kerülésével, annak első parancsnoka Majtényi István alezredes, Török Ignác erődítési igazgató vezetésével azonnal hozzálátott a vár megerősítéséhez. A vár parancsnoka 1849 nyarán Klapka György tábornok lett, aki parancsba egy kazamatákkal ellátott erőd építését az osztrákok által már korábban kiszemelt helyen, a Homokhegyen.

A szabadságharc leverése után az osztrákok - a korábbi terveknek megfelelően - újból hozzákezdtek az erődrendszer kiépítéséhez, melyhez felhasználták az ostrom során szerzett tapasztalatokat is. A vár körülzárása egyértelműen bizonyította, hogy  szükség van a Duna jobb partján olyan védművek megépítésére, amelyek meg tudják akadályozni, hogy az ellenség tüzérsége tűz alá tudja venni a bal parti erődöket, és folyamatosan biztosítani tudja a két part közötti összeköttetést.

Az 1850-ben elkezdődött építési munkálatok felölelték a komáromi erődegyüttes teljes vertikumát. A nagyarányú építkezés első, legnagyobb üteme 1871-ben befejeződött, a Monostori erőd elkészültével. Ezzel egy időben megépült a Csillagerőd, majd 1871 és 1877 között az Igmándi erőd, ezzel a komáromi erődrendszer teljessé vált.

A komáromi erődrendszer létjogosultsága az elkövetkező években megkérdőjeleződött. A 19. század végére felgyorsult a haditechnika - ezen belül a tüzérségi eszközök - fejlődése, mely megkövetelte volna az erődrendszer védőképességének felülvizsgálatát és a megváltozott körülményekhez igazodó átépítését. Erre azonban nem került sor.

**A Monostori erőd:**

Az erőd - Közép-Európa legnagyobb újkori erődje - 1850 és 1871 között épült. Az UNESCO Világörökségi Várományosi Listáján szereplő, klasszicista stílusú hadtörténeti műemlék lenyűgöző látványt nyújt hatalmas, precízen faragott kövekből épített falaival, a védműveket borító 3-4 méter vastag földtakarójával és több kilométer hosszú földalatti folyosórendszerével (kazamata-hálózatával).

Monumentális méreteit bizonyítják a következő adatok: az erőd 25 hektárt foglal el, teljes területe lőterekkel együtt 70 hektár, épületek alapterülete 25 680m2, a helyiségek száma 640. Az erődben élő katonák legmagasabb létszáma 8000 fő volt.

Az erőd építését követően a magyar honvédség katonagenerációit szolgálta. Feladatai közé tartozott a központi vár (É-Komárom) védelme és a dunai hajóforgalom ellenőrzése. Harci eseményekre itt soha nem került sor, elsősorban kiképzőközpontként és fegyverraktárként használták. Az I. világháború alatt sorozó- és kiképzőközpontként funkcionált. A II. világháborúban a Monostori erődbe helyezték a 22-es gyalogezred parancsnokságát, és az I.-II. zászlóalj katonái innen indultak a Don menti ütközetekbe. 1944 nyarán az Auschwitzba deportálandó környékbeli zsidók gyűjtőtábora volt, majd ősszel politikai foglyok átmeneti börtöne. A II. világháború után a Csehszlovákiából kitelepített magyar családok szükséglakásait alakították ki az erőd falai között. 1945-90 között a Vörös Hadsereg Déli Hadseregcsoportja Közép-Európa legnagyobb lőszerraktárát alakította ki az erődben. Távozásukkal az erőd katonai szerepe végleg megszűnt.

**Az Igmándi erőd:**

Az Igmándi erődöt, a komáromi erődrendszer legfiatalabb és legdélibb tagját 1871-ben kezdték el építeni. A tervezők az erőd alaprajzát úgy alakították ki, hogy széles arcvonallal rendelkezzen, így biztosítva azt, hogy a lehető legtöbb löveg nézzen az ellenség irányába. A zárt erődudvar északi oldalát egy laktanya zárta le. Az udvarból alagutakon keresztül lehetett a koffereket és a vállkoffereket megközelíteni. Az erőd védelmét a szabályzat szerint egy-négy század és 16-20 löveg látta el.

1939 szeptemberétől 1941 márciusáig az erőd menekült lengyel katonák szállása volt, ezt követően lengyel katonai internálótábor, majd munkaszolgálatos laktanya lett.

A háború végén, a légitámadások idejére a környék lakossága a külső kazamatákat óvóhelyként használta. Az erőd 1945 és 1948 között szűrőtáborként működött: itt igazoltatták és osztályozták a nyugatról hazaérkezett katonákat és polgárokat.

Helyiségeit ezután műhelyek, raktárak és szükséglakások céljaira vették igénybe. 1966 óta a Klapka György Múzeum római kori kőtára működik benne

**A Csillagerőd:**

Komárom megerősítésére 1586-ban, Pállfy Miklós főkapitánysága alatt, az Öregvárral szemben a Duna és a Vág partján egy-egy, 100-100 lovas befogadására alkalmas hídfőerődöt építettek. Feladatuk az volt, hogy óvják a meglepetésszerű támadásoktól a központi erődöt, blokkolják a folyami hajóforgalmat, védjék a meglévő, vagy szükség esetén épülő hajóhidat és támaszpontul szolgáljanak a támadók elleni lovasportyáknak.

A mai Csillagerőd elődje a Szent Péter-palánk volt, amely négyágú csillagalakot formázott, ezért Csillagsáncnak is hívták. A török harcok elmúltával az erődrendszer elvesztette fő funkcióját, ezért elhanyagolták. A napóleoni háborúk során megerősítették, de nagyobb felújítására csak az 1848/49-es szabadságharc folyamán került sor, Török Ignác erődítési igazgató vezetésével. A cél a város körkörös védelmének biztosítása volt.

A szabadságharcot követően majdnem teljesen elbontották, majd a Monostori erőd építésével egy időben kőből és téglából újjáépítették.

A Monarchia hadserege laktanyaként és raktárként használta. 1920 után a Magyar Királyi Hadsereg lőszerraktára lett. 1944 októberétől decemberéig zsidók, cigányok és politikai foglyok gyűjtőhelyéül szolgált. Főként Dachauba és Bergen-Belsenbe deportálták innen az embereket. A II. világháború után szükséglakásokat alakítottak ki benne, majd zöldségraktárként használták.

Jellegzetes csillag alakját négy, befele nyitott ütegállás adja, melyeknek külső felét kövekkel erősítették meg és kőfallal kötötték össze. Körbe mély vizesárok védte. Az udvaron nyújtott nyolcszögletű erőd-jellegű laktanyaépület található.

A Csillagerőd 2005 óta látogatható műemlék.

***A DÉL-KOMÁROMI ERŐDRENDSZERT Komáromi Értéktárba a Komáromi Értéktár Bizottság 5/2014. (VI.24.) számú határozatával vette fel.***